詠陳世良天開圖畫之閣
作者：陳淳
朝代：宋

paragraphs: 九仙來來到筠谷，誰向雲端締高閣。
背倚金山作後屏，左右龍虎交蟠伏。
前頭諸峰列碧霄，獻奇貢異相聯絡。
文筆時時氣蔚葱，香騰旦旦煙醲郁。
瀑布西奔扈衛雄，席帽東出朝宗肅。
玉欄管住不斷勢，銅鼎蓄就無窮祿。
石潭通貫洗馬陂，一派寒流腰带束。
雨暘舒慘變萬狀，青黄紫綠呈千簇。
十里風光盡入懷，四時春色常在目。
好是天開一圖畫，丹青巨擘難描摸。
閣中仙翁有佳趣，襟抱磊磊還落落。
飽餐蒼秀炯詩囊，靜挹菁華洗愁斛。
日暄晝永酒三樽，月明夜清琴一曲。
興來草木欣榮意，意到鳶魚自飛躍。
此外應無人境喧，於中覺有天真樂。
試問仙翁爲阿誰，世良其字陳其族。